《宋铙歌鼓吹曲 其二》
宋代·谢翱

天马黄，产异方。龙为马，白照夜。气汗云，声彗野。备法衣，引宸驾。

腾天垠，倏变化。闰之馀，劘以霸。阅八姓，瞬代谢。驱祥灵，入罟擭。

皇上帝，监于下。誓无哗，出既祃。市日中，不易贾。坐明堂，朝诸夏。

赉万方，锡纯嘏。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。